ປ. ໂອບາມາ ເດີນທາງ ໄປເຖິງ ປະເທດຈີນ ເພື່ອເຂົ້າຮ່ວມ ກອງປະຊຸມ ຂອງກຸ່ມຈີ 20 
ຜູ້ນຳສະຫະລັດ ປະເຊີນກັບບັນຫາ ທີ່ຫຍຸ້ງຍາກຈຳນວນນຶ່ງ ທີ່ກອງປະຊຸມສຸດຍອດ ຢູ່ເມືອງຫາງໂຈ ບ່ອນທີ່ 20 ປະເທດ ທີ່ມີເສດຖະກິດໃຫຍ່ສຸດ ພວມປຶກສາຫາລືກັນ.
ປະທານາທິບໍດີສະຫະລັດ ທ່ານບາຣັກ ໂອບາມາ ເດີນທາງໄປເຖິງເມືອງຫາງໂຈປະເທດຈີນ ໃນຕອນບ່າຍວັນເສົາມື້ນີ້ບ່ອນທີ່ທ່ານຈະເຂົ້າຮ່ວມກອງປະຊຸມສຸດຍອດຂອງກຸ່ມຈີ 20 ຮ່ວມກັບພວກຜູ້ນຳອື່ນໆຂອງໂລກ ທ່ານຈະພົບປະ ກັບປະທານເທດຈີນ ທ່ານ Xi Jinping ກ່ອນກອງປະຊຸມສຸດຍອດດັ່ງ ກ່າວ ຫລັງຈາກ ກອງປະຊຸມສຸດຍອດ ໃນວັນອາທິດ ແລະວັນຈັນແລ້ວ ຜູ້ນຳຂອງສະຫະລັດ ກໍຈະເດີນທາງໄປນະຄອນວຽງຈັນ ສປປ ລາວ ເພື່ອເຂົ້າຮ່ວມກອງປະຊຸມສຸດຍອດຂອງບັນ ດາປະຊາຊາດໃນເຂດເອເຊຍຕາເວັນອອກສຽງໃຕ້ ຫຼືອາຊ່ຽນ ແລະກອງປະຊຸມສຸດຍອດເອເຊຍຕາເວັນອອກ ແຕ່ວັນອັງຄານໄປຫາວັນພະຫັດ ທ່ານໂອບາມາຈະປະເຊີນກັບບັນຫາຫຍຸ້ງຍາກຈຳນວນນຶ່ງ ໃນລະຫວ່າງກອງປະຊຸມສຸດຍອດຂອງກຸ່ມຈີ 20 ບ່ອນທີ່ພວກຜູ້ນຳຂອງ 20 ປະເທດ ທີ່ມີເສດຖະກິດໃຫຍ່ທີ່ສຸດຂອງໂລກຄາດວ່າ ຈະອະພິປາຍກັນຢ່າງແຂງຂັນກ່ຽວກັບວ່າຈະເຮັດແບບໃດຈຶ່ງຈະເປັນການ ດີທີ່ສຸດ ເພື່ອກະຕຸກຊຸກຍູ້ເສດຖະກິດທີ່ຊັກຊ້າຂອງໂລກແລະດຳເນີນການຕໍ່ໄປເພື່ອຮັບມືກັບການປ່ຽນແປງຂອງດິນຟ້າອາກາດ ທ່ານໂອບາມາ ໄດ້ກ່າວທີ່ນະຄອນໂຮໂນລູລູໃນວັນພະຫັດຜ່ານມານີ້ ຕໍ່ກຸ່ມນຶ່ງທີ່ຮວມທັງສະພາພວກຜູ້ນຳປະເທດເກາະດອນ ໃນເຂດມະຫາສະມຸດປາຊີຟິກ ໂດຍແຈ້ງໃຫ້ພວກເຂົາເຈົ້າຊາບວ່າ “ບໍ່ມີປະເທດໃດແມ່ນແຕ່ປະເທດທີ່ເຂັ້ມແຂງ ຄືກັນກັບສະຫະລັດ ປອດໄພຈາກການປ່ຽນແປງຂອງດິນຟ້າອາກາດ ” ໃນລະຫວ່າງການເດີນທາງຄັ້ງທີ 11 ໄປຍັງຂົງເຂດເອເຊຍ ໃນຖານະປະທານາທິບໍດີນັ້ນ ທ່ານໂອບາມາໄດ້ເຮັດວຽກໂດບຕະຫລອດການດຳລົງຕຳແໜ່ງສອງສະໄໝ ສະໄໝລະ 4 ປີຂອງທ່ານ ເພື່ອເສີມຂະຫຍາຍອຳນາດ ແລະອິດທິພົນຂອງສະຫະລັດ ຢູ່ໃນຂົງເຂດດັ່ງ ກ່າວ ອະນາຄົດຂອງຍຸດທະສາດ ໃນການສ້າງຄວາມກ້ຳເກິ່ງຄືນໃໝ່ ໄປຍັງເຂດເອເຊຍປາຊີຟິກແລະມູນເຊື້ອຂອງທ່ານຢູ່ທີ່ນັ້ນແນວໃດກໍຕາມແມ່ນຍັງບໍ່ທັນເປັນທີ່ແນ່ນອນເທື່ອ ທ່ານໂອບາມາກ່າວວ່າ ການສ້າງຄວາມກ້ຳເກິ່ງໃນນະໂຍບາຍການຕ່າງປະເທດ ແມ່ນມີຄວາມສຳຄັນເປັນພິເສດຕໍ່ຄວາມໝັ້ນຄົງແລະຄວາມອຸດົມຮັ່ງມີຂອງອາເມຣິກາໃນອະນາຄົດ ການພົບປະທີ່ສຳຄັນແມ່ນຮວມທັງການເຈລະຈາຫາລືລະຫວ່າງທ່ານໂອບາມາ ແລະປະ ທານປະເທດ Xi ພ້ອມໆທັງການພົບປະລະຫວ່າງຜູ້ນຳສະຫະລັດ ແລະປະທານາທິບໍດີ ເທີກີ ທ່ານ Recep Tayyip Erdogan ປະທານາທິບໍດີໂອບາມາ ຍັງຈະໄດ້ພົບປະກັບປະທານາທິບໍດີຣັດເຊຍ ທ່ານ Vladirmir Putin ຢູ່ຂ້າງນອກຂອງກອງປະຊຸມສຸດນີ້ ທ່ານໂອບາມາ ຈະເປັນປະທານາທິບໍດີຄົນທຳອິດຂອງສະຫະລັດທີ່ຈະມາຢ້ຽມຢາມ ສປປ ລາວ ເວລາທ່ານເດີນທາງມານະຄອນວຽງຈັນ ເພື່ອເຂົ້າຮ່ວມກອງ ປະຊຸມສຸດຍອດອາຊ່ຽນແລະເອເຊຍຕາເວັນອອກ ໃນວັນທີ 5 ກັນຍາ ທ່ານຈະ ພົບປະກັບຜູ້ນຳຂອງລາວໃນຖານະທີ່ເປັນພາກສ່ວນນຶ່ງຂອງການດຳເນີນຄວາມ ພະຍາຍາມເພື່ອສ້າງຄວາມສຳພັນກັບປະຊາຊົນແລະການພັດທະນາຕະຫລອດທັງການຄ້າຂາຍແລະການລົງທຶນເພີ້ມຕື່ມ ຫລັງຈາກກອງປະຊຸມແລ້ວ ຜູ້ນຳຂອງສະຫະລັດຈະກ່າວຄຳປາໄສກ່ຽວກັບນະໂຍບາຍຕໍ່ເຂດເອເຊຍແລະວິໄສທັດຂອງທ່ານສຳລັບອາເມຣິກາໃນອະນາຄົດຢູ່ໃນຂົງເຂດເອເຊຍປາຊີຟິກ